**SIKERTELEN FŐPRÓBA!**

Csapatunk a REAC Futball csapata a Magyar Kupa második fordulójában szerda este az Ikarus együttesével mérte össze erejét. A kupatalálkozóra külön nem készültünk így csapatunk kemény edzések közt állt ki e mérkőzésre. Helyzetünket nehezítette, amely tavaly is végig kísért minket az újabb sérüléshullám. Sajnos több játékosunk nem tudott sérülés miatt részt venni a találkozón. A mérkőzés rendkívül jól indult számunkra. 4. percben új igazolásunk Bartucz Martin 18 méteres lövéssel mattolta az ellenfelet. 1:0. Gratulálunk a REAC színeiben elért első góljáért. A mérkőzésen továbbra is fölényben játszottunk és mint a tavalyi szezonban most is kiütközött legnagyobb gyengeségünk a helyzetkihasználás. Kiss Tamás 10 méterről fölé lőtt, Kasza Dani 4 méterről a kapu mellé helyezett, majd Horváth Patrik egy szolót követően a kapust találta el. Óriási lehetőségek voltak. Bizony a mérkőzés e szakaszában eldönthettük volna a továbbjutást. A labdarúgás azonban nem pontozásos sportág, hanem gólokra játszák. Nyugodtan leírhatom az Ikarus csapata az első 45 percben nem veszélyeztette kapunkat. A szünetig már nem változott az eredmény, így 1:0 vezetéssel vonultunk be az öltözőbe. A szünetben a lelátón is értékeltük a látottakat, meg kellett állapítanunk, hogy teljes mértékben jogos a vezetésünk, de azt is tudtuk, hogy még egy gólra szükségünk lesz. Észrevehető volt az is, hogy a frissesség hiánya ellenére is uraltuk a mérkőzést. A második félidő elején nem változott semmi, enyhe mezőnyfölényben futballoztunk, ellenfelünk gyakorlatilag a védekezésre, illetve a kontrára törekedett. Több kisebb lehetőséget kidolgoztunk, de sajnos a második megnyugtató gólt nem értük el. Azonban ellenfelünk az első komolyabb akcióvezetéséből majdnem egyenlítő gólt szerzett. Baloldali akció az ellenfél játékosa betört a 16-unkon belülre a kivetődő kapusunkon felpörgött a labda, amely gólvonalon túlra tartott. De a gólvonal előtt felszabadítottunk. Komoly lehetőség volt. Akármennyire komoly volt ez a helyzet, még ennek ellenére sem gondoltuk, hogy igazán probléma lehet a mérkőzésen. Csalódnunk kellett. A 63. percben a tavalyi házi gólkirályunk Kasza Dani gólt ért el. Mi azonban ennek a gólnak nem tudtunk örülni, ugyanis ez a gól öngól volt. Az Ikarus csapata szöglethez jutott és Kasza Dani fején megcsúszott a labda, amely védhetetlenül vágódott a hálónkba. A mérkőzésen ugyan két gólt szereztünk, de sajnos még így is 1:1 volt az állás. Próbáltunk nagyobb sebességre kapcsolni, ami meg is látszott a mérkőzés képén. Ellenfelünket kapujához szögeztük és komoly védekezésre késztettük. Egymás után jöttek a beadások, lövések, fejesek, szögletek, de a gól nem akart megszületni. A 90. percben már a Fortuna sem volt velünk. Kiss Tamás 18 méteres lövése a felső kapufa alsó lapjáról kifelé pattant. A kapus verve volt ugyan, de ezt is megúszta ellenfelünk. Az eredmény nem változott, így 11-es rúgásokra került sor. A 11-es, mint tudjuk lutri. Sajnos nem mi jöttünk jól ki belőle, egyet elhibáztunk, így az Ikarus csapata nyerte meg a 11-es párbajt és jutott tovább.

Semmi pánik. Mivel vigasztalódhatunk? Ha tréfálkozni akarnék mondhatnám azt is, hogy ez jobb volt a tavalyi teljesítményünknél, hisz tavaly ugyanígy kiestünk az Újbuda csapatával szemben a Magyar Kupából, de akkor még a játékidő utolsó percében kaptuk a mindent eldöntő találatot.

Remélem azonban a folytatás olyan lesz, mint a tavalyi,mivel csapatunk magabiztosan nyerte a Budapest I. osztályt, illetve a Budapest Kupát.

A bajnokságra a főpróba ugyan nem sikerült, de azt gondolom, hogy jövő hétre frissülni fogunk, sérült játékosaink egy része visszatér és reményem szerint helyzetkihasználásunk javulni fog a Budapest I. osztály újonca a Csep-Gól együttese ellen.

Az első bajnoki fordulót jövő hét szombaton idegenben fogjuk lejátszani ahol reményeink, várakozásaink szerint megkezdjük menetelésünket és megszerezzük első győzelmünket.

Várjuk Kedves Szurkolóinkat az első idegenbeli mérkőzésre!

HAJRÁ REAC!

Kiss István György